พรูเด็นเชียลดันยอด ใช้ตัวแทนออกตจว.
“ปรัชญ์ สิงหเสนี” แม่ทัพใหญ่ค่ายพรูเด็นเชียล รุกตลาดตัวแทน ดึงคนใหม่ร่วมงานเพิ่ม 2,900 คน ขยายฐานลูกค้าทั่วประเทศ
8 ก.พ. 2555

“ปรัชญ์ สิงหเสนี” แม่ทัพใหญ่ค่ายพรูเด็นเชียล รุกตลาดตัวแทน ดึงคนใหม่ร่วมงานเพิ่ม 2,900 คน ขยายฐานลูกค้าทั่วประเทศ 
นายปรัชญ์ สิงหเสนี ผู้อำนวยการฝ่ายตัวแทน บริษัท พรูเด็นเชียล ประกันชีวิต (ประเทศไทย) เปิดเผยว่า ในปี 2555 การขายผ่านช่องทางตัวแทนจะใช้แผนการตลาดเชิงรุกมากขึ้น โดยอยู่ภายใต้แนวคิด “Year of the MAN from the PRU” ซึ่งประกอบด้วย การเพิ่มจำนวนตัวแทน หรือรีครูตตัวแทนใหม่ 2,900 คน เพื่อเสริมฝ่ายขายให้พร้อมและมียอดขายเข้ามาอย่างสม่ำเสมอ 
นอกจากนี้ บริษัทยังจะทำคู่ขนาดไปกับการเปิดสำนักงานตัวแทนทั่วประเทศอีก 21 แห่ง เพื่อขยายเครือข่ายและสร้างยอดขายไปตามจังหวัดต่างๆ ให้ครอบคลุมแต่ละพื้นที่มากที่สุด
สำหรับผลิตภัณฑ์ประกันชีวิตยังมุ่งเน้นที่แผนการออมทั้งระยะสั้นและระยะยาว รวมถึงกรมธรรม์ประกันอุบัติเหตุส่วนบุคคล (พีเอ) ควบคู่ไปกับกรมธรรม์ประกันชีวิตหลัก การจัดแคมเปญการแข่งขันเพื่อกระตุ้นการทำงานของตัวแทน การสร้างการรับรู้แบรนด์ของพรูเด็นเชียลในพื้นที่ต่างจังหวัดในวงกว้างมากขึ้น
ทั้งนี้ ในปี 2554 บริษัทมีเบี้ยรับรวม 4,172 ล้านบาท เพิ่มขึ้น 14% แบ่งเป็น เบี้ยรับปีแรก 1,076 ล้านบาท เบี้ยต่ออายุ 2,552 ล้านบาท และเบี้ยชำระครั้งเดียว 544 ล้านบาท ส่วนอัตราความคงอยู่กรมธรรม์เพิ่มขึ้นเป็น 87% จาก 80% เมื่อเทียบกับปี 2553